यमदूत बोले, ‘जी महाराज, एक बार अवश्य ऐसा हुआ। हंस नामक राजा जंगल में शिकार करते-करते भटक गया और दूसरे राज्य की सीमा में जा पहुँचा। वहाँ के राजा थे हेमा, जिन्होंने राजा हंस का बड़ा सत्कार किया। हेमा की पत्नी के उसी समय पुत्र पैदा हुआ। ज्योतिषियों ने बताया कि यह बालक विवाह के चार दिन बाद ही मर जायेगा। यह बात जब राजा हंस ने सुनी तो उसने सुझाव दिया कि बालक को यमुना किनारे एक गुफा में रखा जाये, जहाँ उसका सम्पर्क किसी कन्या से न हो पाये। जब विवाह ही न होगा, तो वह कैसे मरेगा? पर लिखे को तो बदला नहीं जा सकता।